Svenske stjerner langer ut etter nytt marerittrenn 
– Jeg har aldri hatt så dårlige ski i hele mitt liv, sier Maja Dahlqvist. Jessie Diggins vant både løpet og verdenscupen, mens det ble en kjempeopptur for de norske jentene.  For svenskene var det verre: Jonna Sundling (4), Frida Karlsson (15), Ebba Andersson (18), Moa Ilar (19), Linn Svahn (26), Emma Ribom (33) og Maja Dahlqvist (35).  Det er resultatene til de svenske løperne etter sesongens siste verdenscuprenn – på hjemmebane i nasjonalanlegget i Falun. Nå raser utøverne mot skiene. – Det var som sandpapir, sier Emma Ribom til Aftonbladet.  – Vi har verdens beste smøreteam, men jeg har aldri hatt så dårlig ski i hele mitt liv. Jeg ramlet nesten utenfor. Det var en stor bom, sier Dahlqvist til samme avis. Sundling var derimot en liten opptur i nabolandet med en fjerdeplass, men også hun skylder på skiene.  – Jeg er skuffet over at jeg ikke fikk ut det jeg hadde. Jeg var så sinnssykt pigg. Det er en utstyr-sport, også. Det er ikke bare å være i superbra form, du må ha bra utstyr. Vi gjør vårt beste, akkurat som smørerne. Noen ganger er vi i dårlig form og noen ganger har de en dårlig dag, sier Sundling.  Også på 10-kilometeren lørdag ble det en nedtur for verdens sterkeste langrennslandslag på damesiden.  Anne Kjersti Kalvå, som avsluttet sesongen med en opptur med 3. plass, fnyser av svenskenes ord søndag. – Jeg gikk rundt dem der ute, og jeg vil ikke si at de hadde dårlige ski. Det er skarpe forhold og det er mange som ikke utnytter terrenget som de burde. Så store forskjeller var det ikke, sier Kalvå til VG.  – Ville dere norske gått ut mot smørerne på den måten svenskene gjør?  – Nei. Vi har veldig respekt for det smørerne holder på med. De gjør så godt de kan. De fortjener ikke å bli hengt ut når de bommer en dag, de fortjener å høre det når det er veldig bra, sier Kalvå. Frida Karlsson oppsummerer slik: «Et skitrenn». Til Aftonbladet sier hun at «det ligger en forbannelse over dette stedet». Mot slutten av løpet krasjet Astrid Øyre Slind og Frida Karlsson. Begge knakk staven. Særlig Karlsson hadde store problemer etterpå. Hun måtte bytte staver flere ganger, og slet med å få festet dem.  Astrid Øyre Slind skylder på Karlsson.  – Frida skulle ut og hente en stav, og der kom jeg. Jeg mener hun burde sett seg over skulderen, eller søkt seg ut tidligere. Å skjære ut slik når alle samler seg i en bakke, er ikke bra, sier Slind til VG.  Se situasjonen: Slind fortsetter:  – Jeg skjønner at hun er stresset, men hun burde løst det annerledes.  Karlsson deler ikke opplevelsen.  – Jeg synes at jeg veldig tydelig vinker at jeg skal ta ut og ta en stav. Jeg synes hun burde sett det. Jeg tror ikke jeg kan vinke mer enn jeg gjorde. Vet ikke hvor tydelig jeg skal være, sier Karlsson til VG. – Slind sier du ødela løpet hennes, hvordan var det for deg?  – Mitt ble også ødelagt, sier Karlsson.  Hun luktet musserende drink etter at Sverige hadde feiret at de vant nasjonscupen på damesiden.  – Jeg hadde nesten glemt løpet nå som vi mottok den premien. 
Svenske skiløpere kritiserer skiene etter dårlige resultater i verdenscupfinalen i Falun Maja Dahlqvist og Emma Ribom var blant utøverne som uttrykte frustrasjon over skiene Norske Anne Kjersti Kalvå fnyser av kritikken Astrid Øyre Slind og Frida Karlsson krasjet og fikk løpet ødelagt